VIDEO: Sælunge efterladt på stranden - det er helt naturligt | TV MIDTVEST
VIDEO: Sælunge efterladt på stranden - det er helt naturligt
Møder du en sælunge på stranden, så rør den ikke. Her får du forklaringen på hvorfor.
Søren Larsen mødte denne lille fyr under en gåtur med hunden. Foto: Søren Larsen
23. nov 2017, kl. 16:03
Netop nu kan du være heldig at møde sælunger på stranden, og det gjorde Søren ’Lomme’ Larsen fra Hvide Sande.
Han var ude at lufte hunden, da de traf den lille nuttede fyr på billedet. Søren har følgende forklaring på, hvorfor moderen har efterladt ungen alene på stranden:
- Når der så ikke er mennesker eller dyr i nærheden, kravler moderen op og henter sin unge.
Søren Larsen, Hvide Sande
- De voksne sæler lægger deres unger op på stranden, imens de jager føde i havet, siger han.
- Ungerne kan ikke følge med moderen, når hun jager.
Derfor lægger hun ungen op på stranden, og ungen bliver så liggende helt stille, så man kan komme meget tæt på.
Søren Larsen har dog en klar henstilling, hvis man går på sælsafari på stranden.
- Lad være med at røre dem.
Her kan du se den sælunge, Søren Larsen mødte på sin gåtur.
Når moderen er færdig med at jage, så kommer hun tilbage og henter sin unge.
- Moderen dukker op med jævne mellemrum og kalder på sin unge, og når ungen hører sin mor kalde, ja så begynder ungen at hyle (deraf navnet en ’hyler’), forklarer Søren Larsen, der filmer for Mobilholdet på TV MIDTVEST. Han fortsætter:
- Så husk nu at lade de små unger ligge, man må gerne tage billeder, men rør dem endelig ikke da moderen nok skal komme og hente sin unge, slutter Søren Larsen.
I juni og juli måned føder sælen sine unger.
Når sælungen ligger alene tilbage på stranden, så er det, fordi sælhunnen er svømmet ud for at finde føde, så hun kan producere mælk til ungen.
En sælunge kan uden problemer være ladt alene tilbage på stranden i adskillige timer, for sælunger kan nemlig nøjes med at die ved moderen to gange i døgnet.
Hvis der er mennesker på stranden i nærheden af ungen, kan det skræmme moderen, som ikke tør komme op til sin unge på grund af frygt for mennesker. Man skal derfor lade sælunger være, og man skal under ingen omstændigheder gå hen til dem eller røre dem.